ટૂંકમાં, દેશમાં ૮૫ ટકા ખેડૂતો બે હેકટરથી વધુ જમીન ધરાવતા નથી. અર્થાત્, મોટા ખેડૂતોની સંખ્યા માત્ર ૧૫ ટકા છે જ્યારે ૮૫ ટકા ખેડૂતોને ખેત ઉત્પાદન માટે મોંઘા ભાવની વીજળી, સિંચાઈનું પાણી, ખાતર, રસાયણ, શ્રમિકોનો પગાર, ગુણવત્તાભર્યુ બિયારણ વગેરે ગણતરીમાં લઈએ તો ઉત્પાદન કિંમતની સરખામણીમાં પોષણક્ષમ ભાવો મળતા નથી. આ ગરીબ અને સીમાંત ખેડૂતોને કોર્પોરેટ ગૃહોની માફક સરળતાથી લોન મળતી નથી. પાક વીમા યોજનાનો સમયસર લાભ મળતો નથી અને પરિણામે કિસાનોની સમસ્યા ઉત્તરોત્તર વકરતી જાય છે. ડો.મનમોહન સરકારે વર્ષ ૨૦૦૪માં કિસાનોની સમસ્યા નિવારવા માટે સ્વામિનાથન સમિતિની રચના કરી હતી. વર્ષ ૨૦૦૬માં આ સમિતિએ ભલામણ કરી કે, ખેડૂતોને ઉત્પાદન કિંમતના દોઢ ગણા ભાવ મળવા જોઈએ, પરંતુ એ અહેવાલ વર્ષ ૨૦૧૪ સુધી ડો.મનમોહન સરકારે અભેરાઈથી ઉતારીને અમલી બનાવ્યો નહીં. મોદી સરકારે સત્તા પર આવતાં પહેલાં સ્વામિનાથન સમિતિનો અહેવાલ અમલી બનાવવાની ખાતરી પોતાના ચૂંટણી ઢંઢેરામાં આપી હતી, પરંતુ આજદિન તક તેનો અમલ થયો નથી. ટૂંકમાં, ભાજપ અને કોંગ્રેસ બન્નેના રાજમાં કિસાનોનું કલ્યાણ થયું નથી ત્યારે યક્ષપ્રશ્ન એ થાય છે કે આ દેશનો કિસાન સાચા અર્થમાં આંદોલનમુક્ત થશે ખરો?.